Euroopa Liidu Teataja L 138 , 30/04/2004 Lk 0017 - 0018



Euroopa Parlamendi ja nõukogu määrus (EÜ) nr 788/2004, 21. aprill 2004, millega muudetakse nõukogu määrust (EÜ) nr 2236/95 ja määruseid (EÜ) nr 1655/2000, (EÜ) nr 1382/2003 ja (EÜ) nr 2152/2003 eesmärgiga kohandada Euroopa Liidu laienemise arvessevõtmiseks võrdlussummasid EUROOPA PARLAMENT JA EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 71 lõiget 1, artikli 80 lõiget 2, artikli 156 esimest lõiku ja artiklit 175, võttes arvesse komisjoni ettepanekut, võttes arvesse Euroopa majandus- ja sotsiaalkomitee arvamust, pärast konsulteerimist regioonide komiteega, toimides asutamislepingu artiklis 251 sätestatud korras [1] ning arvestades järgmist: Euroopa Liidu laienemise arvessevõtmiseks tuleb võrdlussummasid kohandada järgmistes määrustes: - nõukogu 18. septembri 1995. aasta määrus (EÜ) nr 2236/95, millega kehtestatakse ühenduse rahalise abi andmise üldeeskirjad üleeuroopaliste võrkude valdkonnas, [2] - Euroopa Parlamendi ja nõukogu 17. juuli 2000. aasta määrus (EÜ) nr 1655/2000 keskkonna rahastamisvahendi (LIFE) kohta, [3] - Euroopa Parlamendi ja nõukogu 22. juuli 2003. aasta määrus (EÜ) nr 1382/2003, mis käsitleb ühenduse finantsabi andmist kaubaveosüsteemi keskkonnakaitsemeetmete tõhustamiseks (Marco Polo programm) [4], ning - Euroopa Parlamendi ja nõukogu 17. novembri 2003. aasta määrus (EÜ) nr 2152/2003 metsade ja keskkonna vastastikuse mõju seire kohta ühenduses (Forest Focus), [5] ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 2236/95 artiklit 18 muudetakse järgmiselt. 1. Pealkiri "Eelarvelised vahendid" asendatakse pealkirjaga "Rahastamine". 2. Esimene lõik asendatakse järgmisega: "Käesoleva määruse rakendamise finantsraamistik ajavahemikus 2000–2006 on 4874,88 miljonit eurot." Artikkel 2 Määruse (EÜ) nr 1655/2000 artiklit 8 muudetakse järgmiselt. 1. Pealkiri "Kolmanda etapi kestus ja eelarvelised vahendid" asendatakse pealkirjaga "Kolmanda etapi kestus ja rahastamine". 2. Lõiked 1 ja 2 asendatakse järgmisega: "1. LIFE-abi viiakse ellu etappide kaupa. Kolmas etapp algab 1. jaanuaril 2000 ja lõpeb 31. detsembril 2004. Kolmanda etapi rakendamise finantsraamistikuks ajavahemikuks 2000–2004 määratakse 649,9 miljonit eurot. 2. Käesolevas määruses ettenähtud meetmetele eraldatud eelarvelisi vahendeid kajastatakse Euroopa Liidu üldeelarve iga-aastastesse assigneeringutena. Iga-aastased ettenähtud assigneeringud määrab eelarvepädev institutsioon finantsperspektiivi piires." Artikkel 3 Määruse (EÜ) nr 1382/2003 artiklit 13 muudetakse järgmiselt. 1. Pealkiri "Eelarve" asendatakse pealkirjaga "Rahastamine". 2. Esimene lõik asendatakse järgmisega: "Marco Polo programmi rakendamise finantsraamistik ajavahemikus 1. jaanuarist 2003 kuni 31. detsembrini 2006 on 100 miljonit eurot." Artikkel 4 Määruse (EÜ) nr 2152/2003 artikkel 13 asendatakse järgmisega: 1. Finantsraamistik tegevuskava elluviimiseks aastatel 2003–2006 on 65 miljonit eurot, millest 9 miljonit eurot võib kasutada tulekahjude vältimise meetmeteks. 2. Eelarvepädev institutsioon kinnitab iga-aastased eraldised iga-aastase eelarvemenetluse raames ja finantsperspektiivi piires." Artikkel 5 Käesolev määrus jõustub kolmandal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Strasbourg, 21. aprill 2004 Euroopa Parlamendi nimel president P. Cox Nõukogu nimel eesistuja D. Roche [1] Euroopa Parlamendi 9. märtsi 2004. aasta arvamus (Euroopa Liidu Teatajas seni avaldamata) ja nõukogu 5. aprilli 2004. aasta otsus. [2] EÜT L 228, 23.9.1995, lk 1. Määrust on muudetud Euroopa Parlamendi ja nõukogu määrusega (EÜ) nr 1655/1999 (EÜT L 197, 29.7.1999, lk 1). [3] EÜT L 192, 28.7.2000, lk 1. [4] ELT L 196, 2.8.2003, lk 1. [5] ELT L 324, 11.12.2003, lk 1. --------------------------------------------------